Author: mfsr
Last saved by: agenda0

S t a n o v i s k o 
k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, z darovania a dani z prevodu a prechodu nehnuteľností v znení neskorších predpisov
-------------------------------------------------------------------------------------------------	

	Skupina poslancov Národnej rady Slovenskej republiky predkladá návrh na vydanie zákona, ktorým sa mení a dopĺňa zákon Slovenskej národnej rady č. 318/1992 Zb. o dani z dedičstva, dani z darovania a dani z prevodu a prechodu nehnuteľností v znení neskorších predpisov v čase, keď aj Ministerstvo financií Slovenskej republiky predložilo do riadneho pripomienkového konania komplexný návrh úprav zdaňovania zmeny vlastníctva v novom zákone o dani z dedičstva, dani z darovania a dani z prevodu nehnuteľných vecí. 
	Z tohto hľadiska je predložený návrh skupiny poslancov ďalším nesystémovým zásahom do platnej právnej úpravy. I napriek tomu, že niektoré z predložených návrhov ako je napríklad zavedenie lineárnej sadzby dane z prevodu nehnuteľností, zdanenie vkladov nehnuteľností do obchodných spoločností, zmena nezdaniteľných súm, sú obsiahnuté  aj v návrhu vypracovanom Ministerstvom financií Slovenskej republiky, s predloženým návrhom skupiny poslancov neodporúčame súhlasiť keďže by išlo len o ďalšiu čiastkovú úpravu niektorých vzťahov. Naproti tomu,  súbežne vypracovaný návrh Ministerstva financií Slovenskej republiky rieši zdaňovanie zmeny vlastníctva vo všetkých súvislostiach, ktorého cieľom je vecná kompatibilita v celej šírke upravovaných vzťahov. 
	Návrhy skupiny poslancov na výrazné zníženie sadzieb dane z dedičstva i dane z darovania a nahradenie súčasnej kĺzavo-progresívnej sadzby týchto daní lineárnymi sadzbami nie sú opodstatnené  a ani predkladatelia tieto návrhy neodôvodňujú, hoci najmenej finančný dôsledok bude zjavný. Návrh zavedenia jednej sadzby dane je negovaním zásady daňovej spravodlivosti vyjadrenej v zdanení podľa hodnoty majetku. Návrh jednoznačne zvýhodňuje daňovníkov s majetkami vyšších hodnôt. Ani navrhovaná valorizácia nezdaniteľných súm v I. skupine osôb o 100% a II. a III. skupine o 500% nie je vecne odôvodnená. Naviac predkladateľ opomenul, že podľa poslednej novely cit. zákona osoby zaradené do I. skupiny nie sú daňovníkmi dane z dedičstva. Navrhovaná valorizácia u tejto skupiny osôb je bezpredmetná. 
	So zámerom predkladateľov nahradiť kĺzavo-progresívnu sadzbu  dane z prevodu a prechodu nehnuteľností lineárnou sadzbou osobitne pre jednotlivé skupiny daňovníkov možno súhlasiť a takéto riešenie vyplýva aj z návrhu Ministerstva financií Slovenskej republiky. Nie je však akceptovateľný návrh skupiny poslancov na rozšírenie oslobodenia od dane z prevodu nehnuteľností. Zvýhodňovanie určitej skupiny daňovníkov je nežiadúce,  v rovnakých situáciách sa má uplatňovať rovnaké daňové zaobchádzanie, bez ohľadu na to či ide o fyzickú osobu alebo právnickú osobu a či ide o prvý alebo ďalší prevod nehnuteľností. Predkladatelia tiež opomenuli, že zaplatená daň  je u právnickej osoby výdavkom znižujúcim základ dane z príjmov. 
	Predkladatelia finančné dôsledky navrhovaných zmien priamo nevyčíslili s poukazom na nedostatok informácií. Zo spracovaných daňových priznaní za rok 1999
ako aj z predbežných údajov z roku 2000 možno jednoznačne uviesť, že predložené návrhy, so zreteľom na navrhovanú účinnosť novely zákona, už v tomto roku môžu negatívne ovplyvniť príjmy štátneho rozpočtu a v budúcom roku tento nepriaznivý dopad na príjmy štátneho rozpočtu bude výrazný. 
	So zreteľom na vyššie uvedené,  s predloženým návrhom skupiny poslancov Národnej rady Slovenskej republiky neodporúčame súhlasiť.